Í gærkvöldi fór hópur starfsfólks frá Símanum í göngu á Hvannadalshnjúk undir leiðsögn Haraldar Arnar Ólafssonar göngugarps . Lagt var af stað í gönguna laust eftir miðnætti og komið á tindinn í góðu veðri um hádegi á dag . Tilgangur ferðarinnar var að prófa nýjan langdrægan 3G sendi en sú tækni er nú við það að leysa af hólmi gömlu NMT símana sem hætt er að endurnýja búnað fyrir . Þá hefur 3G tæknin yfir að ráða allt að sjö megabæta flutningsgetu . Á toppi jökulsins var sent út hljóð og mynd í gegnum 3G sendi sem staðsettur er skammt frá Vatnajökli . Hópurinn dvaldi um klukkutíma á toppnum og prófaði sendingarbúnaðinn og símasambandið en síðan var haldið niður en heimferðin til byggða tók um fjóra tíma . Í ferðinni var 55 manna hópur starfsmanna , sjö fararstjórar ásamt nokkrum meðlimum úr Björgunarfélagi Akraness . Ásgeir Örn Kristinsson , formaður Björgunarfélagsins var meðal þeirra og notaði hann tækifærið og prófaði hinn nýja búnað með því að halda stjórnarfund ofan af hnjúkinum , en aðrir stjórnarmeðlimir voru staðsettir í höfuðstöðvum sveitarinnar á Akranesi á sama tíma . “ Tæknin var að virka vel og það er alveg ljóst að bæði Síminn og Vodafone eru að bæta allan búnað og fjarskiptanet sitt til muna . Það er okkur sem störfum að björgunarmálum ómetanlegt að þessir hlutir séu í lagi . Við vildum sjá þessa nýju G 3 tækni virka í raun og fórum því með í þennan leiðangur og erum mjög ánægðir með hvernig til tókst , ” sagði Ásgeir Örn í samtali við Skessuhorn þegar hann og aðrir leiðangursmenn komu í Skaftafell rétt í þessu .